Na temelju članka 78. i članka 95. stavka 3. Zakona o komunalnom gospodarstvu („Narodne novine“ broj 68/18, 110/18 i 32/20) i članka 32. Statuta Općine Punat („Službene novine Primorsko-goranske županije“ broj 36/22) Općinsko vijeće Općine Punat je na \_\_\_\_ sjednici održanoj \_\_\_\_\_\_\_\_\_\_\_\_ 2023. godine, donosi

**ODLUKU**

**o izmjeni i dopuni Odluke o komunalnom doprinosu**

**Članak 1.**

U Odluci o komunalnom doprinosu („Službene novine Primorsko-goranske županije“ broj 38/20) članak 4. mijenja se i sada glasi:

„Ovisno o pogodnosti položaja na području Općine Punat i stupnju opremljenosti objekata i uređaja komunalne infrastrukture, utvrđuju se sljedeće zone na području Općine Punat za plaćanje komunalnog doprinosa i jedinične vrijednosti komunalnog doprinosa u zoni iskazane u eurima po m³ građevine (EUR/m³):

|  |  |
| --- | --- |
| ZONE | Jedinična vrijednost komunalnog doprinosa po m³ građevine (EUR/m³) |
| 1. UPU 1, UPU 2, UPU 3, UPU 4, UPU 5, UPU 6, UPU 8, dio UPU 9 naselja Stara Baška koji ima mogućnost spajanja na vodoopskrbni sustav naselja Stara Baška, UPU 10 | 18,35 |
| 1. dio UPU 9 naselja Stara Baška koji nema mogućnost spajanja na vodoopskrbni sustav naselja Stara Baška (evidencija Ponikve voda d.o.o.) | 14,68 |
| 1. UPU 11 | 1,84 |
| 1. Izdvojena građevinska područja izvan naselja (turizam, sport, rekreacija, poslovne zone) i objekti izvan naselja | 18,35 |

**Članak 2.**

U članku 6. umjesto teksta:“ 30.000,00 kn“ treba biti tekst: „4.000,00 EUR“ , umjesto teksta: „100.000,00 kn“ treba biti tekst: „13.500,00 EUR“ i umjesto teksta: „50.000,00 kn“ treba biti tekst: „6.000,00 EUR“.

**Članak 3.**

U članku 7., stavku 1. točki 1. umjesto teksta:“ 300.000,00 kn“ treba biti tekst: „40.000,00 EUR“.

**Članak 4.**

Članak 9. mijenja se i sada glasi:

„Općina Punat oslobodit će djelomično obveze plaćanja komunalnog doprinosa fizičku osobu koja novom gradnjom objekta na vlastitom građevinskom zemljištu rješava svoje stambene potrebe uz sljedeće uvjete:

- da ima prijavljeno prebivalište na području Općine Punat neprekidno 10 ili više godina,

- da gradi stambeni objekt,

- da nema u vlasništvu drugu kuću ili stan,

- da nije u posljednjih 5 godina otuđio iz svojeg vlasništa drugu nekretninu pogodnu za stanovanje.

Komunalni doprinos iz stavka 1. ovog članka iznosi 25% iznosa propisanog člankom 4. ove Odluke za stambeni objekt do 700 m³, a za preostali dio iznosi 100% iznosa iz članka 4. ove Odluke.

Osobe iz stavka 1. ovog članka, ukoliko su hrvatski branitelji iz Domovinskog rata, kod utvrđivanja komunalnog doprinosa imaju pravo na dodatno oslobađanje od plaćanja komunalnog doprinosa ovisno o broju provedenih dana na ratištu za gradnju novog objekta ili ozakonjenje stambenog objekta do 700 m3 obujma građevine i to prema sljedećim kriterijima:

|  |  |
| --- | --- |
| **Broj dana provedenih na ratištu** | **Postotak dodatnog oslobađanja od plaćanja komunalnog doprinosa** |
| 450 dana i više | 25 % |
| 400-450 dana | 22,5% |
| 350-400 dana | 20% |
| 300-350 dana | 17,5% |
| 250-300 dana | 15% |
| 200-250 dana | 12,5% |
| 150-200 dana | 10% |
| 100-150 dana | 7,5% |
| 50-100 dana | 5% |
| do 50 dana | 2,5% |

Hrvatski ratni vojni invalidi (HRVI) i članovi obitelji poginuloga, umrloga, zatočenoga ili nestalnog hrvatskog branitelja, kako ih je odredio zakon, imaju pravo na potpuno oslobađanje od plaćanja komunalnog doprinosa za gradnju ili ozakonjenje stambenog objekta do 700 m3.

Osobe trajne smanjene pokretljivosti kojoj su nužna za pokretljivost invalidska kolica (u daljnjem tekstu: osoba s invaliditetom) i članovi njihove uže obitelji, kako ih je odredio Zakon, uz uvjet da u projektnoj dokumentaciji za ishođenje potrebnih dozvola gradnje i obračun komunalnog doprinosa bude vidljiva potreba povećanog prostora radi kretanja osobe s invaliditetom, ostvaruju pravo na potpuno oslobađanje komunalnog doprinosa do 120 m3.

Fizička osoba koja novom gradnjom objekta ulaže u izgradnju poslovnog objekta u kojem će se obavljati proizvodna djelatnost, kod utvrđivanja komunalnog doprinosa ima pravo na oslobađanje od plaćanja komunalnog doprinosa za 20%.

Ako obveznik komunalnog doprinosa iz ovog članka otuđi nekretninu za koju je ostvario oslobođanje od plaćanja komunalnog doprinosa, u roku od 10 godina od dana ishođenja uporabne dozvole, dužan je otuđenje prijaviti Jedinstvenom upravnom odjelu Općine Punat i platiti razliku za ostvareno oslobađanje.

U slučaju iz stavka 3. i 4. ovog članka kod izračuna priznaje se pravo na oslobađanje na obujam objekta do ukupno 700 m³ nadograđenog dijela.

Prebivalište, neposjedovanje kuće ili stana, status hrvatskog branitelja, broj dana provedenih na ratištu, invaliditet te ostali podaci potrebni za utvrđivanje prava na oslobađanje propisano ovim člankom dokazuju se potvrdama nadležnih tijela.

**Članak 5.**

Članak 11. mijenja se i sada glasi:

„Obveznicima komunalnog doprinosa kojima je utvrđen komunalni doprinos za nadogradnju kao i rekonstrukciju hotela kojima će biti podignuta kategorizacija objekta s manje kategorizacije na kategorizaciju od 5 zvjezdica, mogu u roku od 3 mjeseca od dana izdane uporabne dozvole zatražiti izmjenu rješenja o komunalnom doprinosu na način da ih se djelomično oslobodi plaćanja komunalnog doprinosa za 50% utvrđenog iznosa.

Obveznicima komunalnog doprinosa kojima je utvrđen komunalni doprinos za nadogradnju kao i rekonstrukciju hotela kojima će biti podignuta kategorizacija objekta s manje kategorizacije na kategorizaciju od 4 zvjezdice, mogu u roku od 3 mjeseca od dana izdane uporabne dozvole zatražiti izmjenu rješenja o komunalnom doprinosu na način da ih se djelomično oslobodi plaćanja komunalnog doprinosa za 25% utvrđenog iznosa.“

**Članak 6.**

Ostale odredbe ove Odluke ostaju nepromijenjene.

**Članak 7.**

Ova Odluka stupa na snagu osmog dana od dana objave u „Službenim novinama Primorsko-goranske županije“.

* + 1. OPĆINSKO VIJEĆE
    2. OPĆINE PUNAT

PREDSJEDNIK

Goran Gržančić, dr.med.,v.r.